S-215/2022

Mál þetta, sem var dómtekið 20. októbersl., var höfðað með ákæru lögreglustjórans á Norðurlandi eystra, dagsettri 21. júlí 2022, á hendur A-kk-þgf B-kk-þgf A-kk-þgf, kt. [...], [...], Akureyri, „fyrir eftirtalin umferðar- og fíkniefnalagabrot, með því að hafa, aðfaranótt miðvikudagsins 23. mars 2022, ekið bifhjólinu [...], án þess að skráningarmerki væri á bifhjólinu, sviptur ökurétti og óhæfur til að stjórna ökutækinu örugglega vegna áhrifa ávana- og fíkniefna (í blóðsýni sem tekið var í þágu rannsóknar málsins mældist amfetamín 105 ng/ml), vestur Krossanesbraut á Akureyri þar sem ákærði sinnti ekki fyrirmælum lögreglu um að stöðva akstur bifhjólsins, suður Hlíðarbraut þar sem þar sem hann ók bifhjólinu upp á og eftir gangstétt, inn Baldursnes og að Njarðarnesi þar sem hann féll af bifhjólinu og með því að hafa í greint sinn verið með í vörslum sínum 0,5 grömm af amfetamíni.

Teljast brot þessi varða við 5. mgr. og 6. mgr. 7. gr., 1. mgr., sbr. 2. mgr. 50. gr., 1. mgr. 58. gr. og 1. mgr. 72. gr., sbr. 1. mgr. 94. gr. og 1. mgr. 95. gr. umferðarlaga nr. 77/2019 og 2. gr., sbr. 5. gr. og 6. gr. laga nr. 65/1974 um ávana- og fíkniefni með síðari breytingum og 2. gr., sbr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, með síðari breytingum.

Þess er krafist að ákærði verði dæmdur til refsingar og til greiðslu alls sakarkostnaðar. Þess er krafist að honum verði gert að sæta sviptingu ökuréttar samkvæmt 99. og 101. gr. umferðarlaga nr. 77/2019 og jafnframt er þess krafist að ákærða verði gert að sæta upptöku á efnum þeim sem lögregla lagði hald á og tilgreind eru í efnaskrá nr. 47.758, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.“

Ákærði krefst vægustu refsingar sem lög leyfa.

Ákærði hefur komið fyrir dóm og játað sök samkvæmt ákæru. Með játningu hans, sem ekki er ástæða til að efa að sé sannleikanum samkvæm, og gögnum málsins, er nægilega sannað að hann hafi gerst sekur um þá háttsemi sem í ákæru er lýst og þar er réttilega heimfærð til refsiákvæða. Verður lagður dómur á málið án frekari sönnunarfærslu, sbr. heimildarákvæði 164. gr. laga nr. 88/2008.

Sakaferill ákærða, að því er hér skiptir máli, er sá að þann 16. febrúar 2012 hlaut ákærði dóm fyrir að aka undir áhrifum fíkniefna. Refsing var ákveðin sekt að fjárhæð 210.000 kr. og ákærði sviptur ökurétti í 16 mánuði. Þann 9. júní 2016 hlaut ákærði dóm fyrir að aka undir áhrifum fíkniefna og vörslur fíkniefna. Refsing var ákveðin sekt að fjárhæð 400.000 kr. og ákærði sviptur ökurétti í 3 ár. Þá hlaut ákærði dóm þann þann 16. júlí 2018 fyrir að aka undir áhrifum fíkniefna og sviptur ökurétti. Refsing var ákveðin fangelsi í 30 daga og ákærði sviptur ökurétti ævilangt.

Ákærði hefur nú í þriðja sinni ítrekað brot vegna aksturs undir áhrifum fíkniefna og jafnframt ítrekað brot vegna aksturs sviptur ökurétti. Þ á er ákærði jafnframt sakfelldur fyrir önnur umferðarlagabrot og vörslur fíkniefna. Refsing ákærða er ákveðin fangelsi í 75 daga.

Áréttuð er ævilöng svipting ökuréttar.

Að kröfu ákæruvalds, og með vísan til 5. gr. og 6. gr. laga um ávana- og fíkniefni nr. 65/1974 skal ákærði sæta upptöku á þeim efnum er í dómsorði greinir.

Að kröfu ákæruvalds og með vísan til dómsniðurstöðu verður ákærði dæmdur til greiðslu sakarkostnaðar, 100.986 krónur.

B-kvk-nf H-kvk-nf aðstoðarmaður dómara kveður upp dóminn.

Dómsorð:

Ákærði, A-kk-nf B-kk-nf A-kk-nf, sæti fangelsi í 75 daga.

Ákærði er sviptur ökurétti ævilangt.

Gerð eru upptæk 0,5 grömm af amfetamíni.

Ákærði greiði 100.986 krónur í sakarkostnað.